WGE โชว์ Q1 พลิกกำไร 15.19 ลบ. เดินหน้าชิงงานใหม่กว่า 8 พันลบ.
WGE โชว์งบไตรมาส 1/65 พลิกกำไร 15 ลบ. หลังรายได้โตกว่า 2 เท่าตัว พร้อมเดินหน้าประมูลงานทั้งภาครัฐ-เอกชนไม่ต่ำกว่า 8 พันลบ. มั่นใจหนุนผลงานปีนี้โตก้าวกระโดด
WGE โชว์งบไตรมาส 1/65 พลิกกำไร 15 ลบ. หลังรายได้โตกว่า 2 เท่าตัว พร้อมเดินหน้าประมูลงานทั้งภาครัฐ-เอกชนไม่ต่ำกว่า 8 พันลบ.
6 พ.ค. 2565

นายเกรียงศักดิ์ บัวนุ่ม ประธานกรรมการบริหาร บริษัท เวล เกรด เอ็นจิเนียริ่ง จำกัด (มหาชน) หรือ WGE เปิดเผยว่า ภาพรวมผลการดำเนินงานในงวดไตรมาส1/2565 บริษัทฯมีกำไรสุทธิอยู่ที่ 15.19 ล้านบาท เพิ่มขึ้น 187.66% จากงวดเดียวกันปีก่อนที่ผลขาดทุนสุทธิ เท่ากับ 17.32 ล้านบาท ขณะที่มีรายได้รวมอยู่ที่ 515.84 ล้านบาท เพิ่มขึ้น 257.99 % จากงวดเดียวกันปีก่อนมีรายได้รวมเท่ากับ 144.09 ล้านบาท
โดยปัจจัยที่สนับสนุนให้ผลการดำเนินงานปรับตัวดีขึ้น เนื่องจากบริษัทฯทยอยรับรู้รายได้จากงานในมือ (backlog) ซึ่งปัจจุบันอยู่ที่ 2,534 ล้านบาท โดยโครงการที่รับรู้รายได้ในช่วงไตรมาส1/2565 ได้แก่ โครงการชาโตว์ อินทาวน์ แอท เสนาสเตชั่น (ชาโตว์ อินทาวน์ รัชโยธิน พัฒนาโดยกลุ่มบริษัท เจ้าพระยามหานคร จำกัด (มหาชน) ซึ่งมีมูลค่าโครงการ 292.50 ล้านบาท โดยมีผู้ว่าจ้างเป็น บริษัท พระยาพาณิชย์ พร็อพเพอร์ตี้ จำกัด ลักษณะงานประเภทก่อสร้างอาคารพักอาศัยสูง 8 ชั้น 2 อาคาร ประกอบด้วย  งานโครงสร้าง สถาปัตยกรรม งานระบบประกอบอาคาร งานภูมิสถาปัตยกรรมและงานตกแต่งภายใน และมีระยะเวลาการก่อสร้าง 12 เดือน
ขณะเดียวกันประสิทธิภาพในการควบคุมต้นทุนค่าใช้จ่าย ยังคงทำได้ดี ส่งผลให้ความสามารถในการทำกำไรเพิ่มขึ้น โดยอัตรากำไรขั้นต้นอยู่ที่ระดับ 8.70 %
“ภาพรวมผลประกอบการไตรมาส1/2565 ถือว่าเป็นไปตามที่คาดการณ์ไว้ บริษัทฯทยอยรับรู้รายได้จากโครงการในมือที่มีอยู่อย่างต่อเนื่อง แม้ว่าจะต้องเผชิญกับสถานการณ์การแพร่ระบาดของโควิด-19 รวมทั้ง บริษัทฯ ยังคงเดินหน้าประมูลงาน เพื่อที่จะเพิ่มมูลค่างานในมือให้สูงขึ้น และสามารถสร้างการรับรู้รายได้ในระยะยาว ขณะเดียวกันต้องดำเนินกลยุทธ์โดยการควบคุมต้นทุนค่าใช้จ่ายให้มีประสิทธิภาพมากที่สุด เพื่อรักษาความสามารถทำกำไรไว้ในระดับที่ดี” นายเกรียงศักดิ์ กล่าว
สำหรับแผนการดำเนินธุรกิจในปี 2565 ยังมีแนวโน้มที่ดีต่อเนื่อง โดยมีงานโครงการใหม่ๆออกมาให้ประมูลจำนวนมาก ซึ่งทำให้บริษัทฯ มีโอกาสจะประมูลงานได้มากขึ้น สนับสนุนให้งานในมือมีมูลค่าเพิ่มขึ้นต่อเนื่อง  ซึ่งปัจจุบันบริษัทฯ ได้เตรียมความพร้อมในการยื่นประมูลงานทั้งภาครัฐ และเอกชนมูลค่าไม่ต่ำกว่า 8,000 ล้านบาท โดยบริษัทฯ ตั้งเป้าหมายในปีนี้จะเพิ่มยอดงานในมือรอรับรู้รายได้อีกประมาณ 2,000 ล้านบาท และจะเป็นปัจจัยที่สำคัญในการผลักดันการเติบโตได้อย่างก้าวกระโดด